Document ID: 32000R1880

Κανονισμός (ΕΚ) αριθ. 1880/2000 του Ευρωπαϊκού Κοινοβουλίου και του Συμβουλίου
της 17ης Ιουλίου 2000
για την παράταση του κανονισμού (ΕΚ) αριθ. 443/97 του Συμβουλίου σχετικά με τις δράσεις ενίσχυσης των εκριζωθέντων πληθυσμών στις αναπτυσσόμενες χώρες της Ασίας και της Λατινικής Αμερικής
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 179 παράγραφος 1,
την πρόταση της Επιτροπής(1),
Αποφασίζοντας με τη διαδικασία του άρθρου 251 της συνθήκης(2),
Εκτιμώντας τα ακόλουθα:
(1) Ο κανονισμός (ΕΚ) αριθ. 443/97 του Συμβουλίου, της 3ης Μαρτίου 1997, σχετικά με τις δράσεις ενίσχυσης των εκριζωθέντων πληθυσμών στις αναπτυσσόμενες χώρες της Ασίας και της Λατινικής Αμερικής(3), έπαυσε να ισχύει στις 31 Δεκεμβρίου 1999.
(2) Θεωρείται σκόπιμο να παραταθεί ο εν λόγω κανονισμός έως τις 31 Δεκεμβρίου 2000 και, συγχρόνως, να τροποποιηθούν το χρηματοδοτικό πλαίσιο καθώς και η σχετική περίοδος, που αναφέρονται στο άρθρο 6 παράγραφος 1 του κανονισμού (ΕΚ) αριθ. 443/97.
(3) Η παράταση του κανονισμού (ΕΚ) αριθ. 443/97 εξαρτάται από την υποβολή εκ μέρους της Επιτροπής των απαιτούμενων από τον εν λόγω κανονισμό ετήσιων εκθέσεων στο Ευρωπαϊκό Κοινοβούλιο και το Συμβούλιο.
(4) Τα απαιτούμενα μέτρα για την εφαρμογή του κανονισμού (ΕΚ) αριθ. 443/97 θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(4),
ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 443/97 τροποποιείται ως εξής:
1. Στο άρθρο 6, η παράγραφος 1 αντικαθίσταται από το ακόλουθο κείμενο:
"1. Η εκ μέρους της Κοινότητας χρηματοδότηση των αναφερομένων στο άρθρο 1 δράσεων καλύπτει περίοδο πέντε ετών (1996-2000).
Το χρηματοδοτικό πλαίσιο για την εφαρμογή του παρόντος προγράμματος, για την περίοδο 1996 έως 2000, ανέρχεται σε 280 εκατομμύρια ευρώ.
Οι ετήσιες πιστώσεις εγκρίνονται από την αρμόδια για τον προϋπολογισμό αρχή, στα πλαίσια των δημοσιονομικών προοπτικών."
2. Στο άρθρο 10, η παράγραφος 2 αντικαθίσταται από το ακόλουθο κείμενο:
"2. Όταν γίνεται αναφορά στο παρόν άρθρο, εφαρμόζονται τα άρθρα 4 και 7 της απόφασης 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(5), τηρουμένου του άρθρου 8 της ίδιας απόφασης.
Η περίοδος που αναφέρεται στο άρθρο 4 παράγραφος 3 της απόφασης 1999/468/ΕΚ, ορίζεται σε ένα μήνα.
3. Η επιτροπή θεσπίζει τον εσωτερικό της κανονισμό."
3. Παρεμβάλλεται το ακόλουθο άρθρο:
"Άρθρο 13α
Η Επιτροπή υποβάλλει στο Ευρωπαϊκό Κοινοβούλιο και το Συμβούλιο, τουλάχιστον τέσσερις μήνες πριν από τη λήξη του παρόντος κανονισμού, έκθεση συνολικής αξιολόγησης που θα προβαίνει σε αποτίμηση της διαχείρισης του προγράμματος, θα εντοπίζει τα θετικά και αρνητικά του σημεία και θα διατυπώνει συστάσεις για τη βελτίωση του αντίκτυπου του προγράμματος."
4. Στο άρθρο 14, το δεύτερο εδάφιο αντικαθίσταται από το ακόλουθο κείμενο:"Εφαρμόζεται μέχρι τις 31 Δεκεμβρίου 2000."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Ιουλίου 2000.

Labels: 18
19
5